Mmusi Maimane: ‘Madiba se ANC is weg’Mmusi Maimane by die DA se verkiesingsveldtog Saterdag, 23 Julie 2016 in Pretoria. Foto: ANA/Brenda Masilela Mmusi Maimane, die leier van die DA, het gesê Nelson Mandela se ANC is weg en die ANC van vandag, onder pres. Jacob Zuma, is onherkenbaar van die eens trotse vryheidsbeweging. Maimane het Saterdag by sy party se “Ons kan wen”-veldtog by Vryheidspark in Pretoria gepraat ter ondersteuning van die DA-burgemeesterskandidaat, Solly Msimanga. Volgens Maimane gaan daar nie ŉ dag verby sonder ŉ nuwe “ANC-skandaal” nie. “Korrupsie, Guptas, Nkandla, die wapenskandaal, die SAUK … Hierdie ANC onder Jacob Zuma gee net oor een ding om – hulself. Madiba se ANC het al jare gelede tot ŉ einde gekom. Die ANC wat na vryheid en eenheid gestreef en ŉ beter lewe vir die armes nagejaag het, bestaan nie meer nie. Dit is vervang deur ŉ ANC wat gedryf word deur gulsigheid en korrupsie – ŉ ANC wat sy rug op die mense van die land gedraai het.” Maimane het gesê Pretoria is in ŉ “oorlogsone” verander deur bakleiery binne ANC-faksies. Die gewelddadige tonele wat in Junie in Atteridgeville, Mamelodi en Soshanguve afgespeel het, staan in sterk teenstelling met die land se demokrasie. “Maar dit is wat gebeur as die ANC inplof. Julle, die mense van hierdie stad, word in hul gevegte ingetrek,” het hy gesê. “Die ANC het geen plan om werksgeleenthede te skep nie en dienslewering misluk daar waar die ANC aan bewind is. Zuma simboliseer korrupsie in die ANC. Ek wonder wat Madiba sou gesê het as hy self kon sien wat hier aangaan. Jacob Zuma se ANC kan nie verder verwyderd wees van Madiba se ANC nie. Hulle het alles waarvoor hulle gestaan het, verlaat en hulle kan nog duur betaal daarvoor.” ANC-ondersteuners by die party se verkiesingsveldtog Saterdag, 23 Julie 2016 in Port Elizabeth. Foto: ANA Intussen het pres. Zuma Saterdag ŉ heldeontvangs by die ANC se Siyanqoba-veldtog by die Dan Qeqe-stadion in Port Elizabeth gekry. Zuma het aan die party se ondersteuners gesê dit is nie vir ŉ ander party moontlik om die ANC te klop nie, omdat die ANC ondersteuning van sy “voorvaders” het. “Wie kan ons oorwin wanneer ons ons voorvaders by ons het?” het hy gevra. Zuma het kiesers aangemoedig om nie “mislei” te word deur ander partye wat slegte goed oor die ANC te sê het nie. “Elke dag skets hulle ŉ slegte prentjie van hierdie land; hulle is negatief. Kom ek herinner julle daar is die ou [Nasionale Party] wat dood is en ŉ kind agtergelaat het met die naam DA. Moenie deur ander mense verwar word nie. Hulle weet niks van die struggle af nie. Die ANC het ŉ enorme verskil in die afgelope 22 jaar gemaak,” het Zuma gesê. Hy het kiesers ook aangemoedig om nie hul stem aan onafhanklike kandidate te gee nie.